./data/phi0588/abo003/phi0588.abo003.perseus-lat2.xml
idem praetor fuit Atheniensium apud Plataeas in proelio, quo fusus barbarorum exercitus   Mardoniusque interfectus est    neque aliud est ullum huius   in re militari illustre factum quam eius imperii memoria, iustitiae vero et aequitatis et   innocentiae multa, in primis quod huius aequitate factum est, cum in communi classe esset   Graeciae simul cum Pausania quo duce Mardonius erat fugatus, ut summa imperii   maritimi ab Lacedaemoniis transferretur ad Athenienses:     namque ante id tempus et mari et terra duces erant Lacedaemonii  tum autem et intemperantia   Pausaniae et iustitia factum est Aristidis, ut omnes fere civitates Graeciae ad Atheniensium   societatem se applicarent et adversus barbaros hos duces deligerent sibi